На основу члана 19. и 20. Закона о спорту ("Службени гласник Републике Српске", број: 4/02, 66/03, 73/08 и 102/08), а у вези са чланом 5. Правилника о категоризиацији спортова са номенклатуром спортских грана и грана спорта у Републици Српској ("Службени гласник Републике Српске", број: 74/09), члана 22., 53., и 66. Статута општине Теслић ("Службени гласник општине Теслић", број: 6/05, 4/08, 5/08, 2/12) и мишљења Стручног савјета за спорт општине Теслић усвојеног на сједници одржаној 14. 03. 2013. године, Начелник општине Теслић, доноси:
 
П Р А В И Л Н И К
о категоризацији спортова и репрезентативности спортских организација у општини Теслић

Члан 1.

Овим правилником прописују се услови и поступак категоризације спортова и репрезентативности спортских организација у општини Теслић са Номенклатуром спортских грана и грана спорта у Републици Српској ("Службени гласник Републике Српске", број: 74/09).
 
Члан 2.

Категоризација спортова врши се на основу сљедећих критеријума:

1. Друштвени значај: 
    а) заступљеност спорта у свијету.

2. Традиција у свијету:
    а) да постоји свјетска федерација,
    б) континуирана организација спорта,
    в) регионална организација,
    г) број земаља чланица и
    д) систем такмичења (од најнижег нивоа до    свјетског такмичења).

3.  Национална традиција: 
    а) основан матични спортски савез Републике   Српске,
    б) међународни успјеси,
    в) број клубова,
    г) број активних чланова и
    д) систем такмичења (од најнижег нивоа до свјетског такмичења).

4.  Медијска заступљеност и популарност спорта.
 
5.  Финансијска самосталност спорта у свијету и у  Републици Српској.

6. Атрактивност спорта у свијету и Републици  Српској и утицај на рекламирање и спонзорисање.

7. Утицај спорта на учеснике:
    а) раст и развој дјеце и омладине,
    б) моторички развој,
    в) психолошки,
    г) социјални,
    д) здравствени и 
    ђ) васпитни.

8. Приступачност спорта:  
    а) једноставност правила,
    б) систем такмичења,
    в) могућност масовног укључивања у спорт,
     г) материјалне могућности и трошкови редовних  активности и
    д) организациони захтјеви. 

Члан 3.

На основу критеријума из члана 2. овог Правилника, спортови се сврставају у двије категорије и то: 

1. Спортови прве категорије:

а/ Фудбал, б/ Рукомет, в/ Стрељаштво

2. Спортови друге категорије:

а/ Атлетика, б/ Карате, в/ Кошарка, г/ Куглање,
д/ Шах, ђ/ Теквондо, е/ Тенис,

Члан 4

Спортови који нису обухваћени овом категоризацијом, а буду формирани након доношења овог Правилника, сврставају се у трећу категорију спортова у општини Теслић.  

Члан 5.

Начелник општине Теслић, на основу критеријума из члана 2. овог Правилника утврђује репрезентативност спортских организација на свом нивоу, а на основу мишљења стручног савјета општине Теслић. 

Члан 6.

Категорисање појединих спортова има за циљ стварање услова за бржи развој оних спортова који имају могућност да допринесу интезивнијем учешћу грађана, а посебно младих људи у спорту, постизању бољих спортских резултата и афирмацији спорта у општини Теслић и Републике Српске.

Члан 7.

Стручни савјет за спорт (у даљем тексту: Савјет) и спортске организације Теслића су носиоци активности за реализацију циљева утврђених у члану 6. овог Правилника. 
Члан 8.

 На основу мишљења Стручног савјета за спорт општине Теслић, Начелник општине Теслић, у складу са овим Правилником доноси Одлуку о репрезентативности спортских организација у општини Теслић за сваку текућу годину. 

Члан 9.

У складу са категоријама прописаним чланом 3. овог Правилника, у буџету општине Теслић се планирају средства неопходна за финансирање и финансијску помоћ спортским организацијама.
 
Члан 10.

Спортске организације које нису организоване у складу са номенклатуром и овим Правилником, дужне су у року од шест мјесеци од дана ступања на снагу овог Правилника ускладити своја унутрашња акта са Законом о спорту.

Члан 11.

Овај правилник ступа на снагу осмог дана од дана објављивања у ''Службеном гласнику општине Теслић''.

